
Bor på øya Hayling i Hampshire sammen med mannen sin, deres fire barn og en liten dyrehage. Hun har hatt ulike stillinger i helseindustrien – de fire siste årene på nødsentralen hvor hun har tatt imot nødanrop. Når hun ikke skriver, liker Louisa å være kreativ på andre måter, som lesing, quilting og lignende – vanligvis i stedet for de tingene hun burde gjøre!

Dette var det perfekte stedet. For å hvile. For å lade batteriene etter et vanskelig og komplisert oppdrag. Her, halvveis oppe på Abrahams Hill, var det en lysning blant trærne, og hun kunne se ned på menneskene i parken. Familier som delte piknik. Barn som lekte, fniste og jaget hverandre. Unge par som satt på gresset. Eldre som holdt hverandre i hånden eller matet fuglene som samlet seg rundt føttene deres. Det perfekte stedet å slutte å tenke på de forferdelige situasjonene folk ofte befant seg i, og i stedet nyte freden og roen hos lykkelige, fornøyde og trygge mennesker.

Ambulansearbeideren Addalyn Snow lengtet etter ro, men følte ofte at det var en tilstand som alltid ville være utenfor hennes rekkevidde. Hun var ikke bitter over det. Det var noe hun hadde slått seg til ro med. Livet hennes var fylt av drama, både på jobben og, dessverre, de siste årene, i hjemmet.

«Tre, en, fire, dette er Kontroll. Vi har en rapport om en situasjon ved Finnegan’s Hole i Bakewell. Mulig tunnelkollaps med flere skadde. Huleredning og brannvesen er på vei. Kan du være til stede, over?»

«Kontroll, dette er tre en fire. Vis som tilstedeværende. Ankomst …» hun kikket på klokken « … femten minutter, over.»

«Takk, tre, én, fire.»

Hun kjente en viss uro i magen. Finnegan’s Hole var et populært sted for hulejakt med en smal inngang. Selv hadde hun aldri vært glad i lukkede rom, men hun hadde ikke innsett omfanget av det før hun tok en tre dager lang opplæring i lukkede rom i forbindelse med at hun skulle bli HART-ambulansearbeider.

HART-ambulansepersonell fikk ekstra opplæring. De spesialiserte seg på å yte førstehjelp i områder som ble ansett som farligere enn de vanlige ambulansearbeiderne ville operert i, og de jobbet ofte sammen med flere andre etater.

Addalyn hadde jobbet hardt for å bli ambulansearbeider i HART, og hun elsket jobben sin. Hun jobbet ofte lange dager, men det beste med det var at når hun kom hjem, utslitt og trøtt, kunne hun legge seg og sove med en gang. Når hun våknet, begynte syklusen på nytt, så hun trengte ikke å tenke så mye på mellomrommene mellom når hun var ferdig for dagen og når hun måtte stemple på igjen. Det betydde at hun ikke trengte å legge merke til hvor alene hun var. Eller hvem hun savnet. Eller hvorfor.

Og hvis tankene snek seg inn, døyvet hun dem med mat, TV eller høy musikk som pumpet gjennom ørene mens hun trente for å holde seg i form.

Hun visste hvordan hun skulle presse seg selv hardt. Og det å presse hardt, å være fast bestemt på ikke å la livet slå henne i stykker, slik det hadde forsøkt de siste årene, var det som holdt henne gående.

Addalyn aktiverte sirenene da hun kom ut i trafikken.

Ikke alle fotgjengere så lysene eller hørte sirenene. Heller ikke alle bilister. Hun måtte hele tiden være på vakt for alle farer som kunne komme i hennes vei. Det hadde blitt en innlært ferdighet. Både i livet og på jobben.

Et helikopter fløy over henne, og hun ble oppmerksom på andre sirener foran seg, og på en lang veistrekning så hun bakenden av en brannbil som forsvant. Det så ut som om de alle kunne ankomme samtidig.

Hun sendte en melding til kontrollen. «Noe nytt om Finnegan’s Hole-jobben, Kontroll? Vet vi antall eller type ofre, over?»

«Minst fire er fanget etter en bekreftet tunnelkollaps. De fleste er lettere skadet, men én skal være fanget under ruinene. Over.»

«Noen annen informasjon om vedkommende, over?»

«Pasienten er mann og er fanget seks meter under overflaten. Over.»

Addalyn grøsset og forestilte seg hvordan det kunne se ut og føles. Fanget under bakken, i mørket, i trange rom, skitt og møkk i luften, kanskje vann … I smerte. Fanget i en felle. Ute av stand til å bevege seg.

«Takk, Kontroll.»

Tankene hennes gikk umiddelbart tilbake til opplæringen i trange rom. Hun måtte kjenne til topografien i området de skulle jobbe i, og kanskje finne en ekspert på tunnelene, hvis det fantes en. Hun måtte tenke på risikoen for ytterligere tunnelkollaps, kanskje gassutslipp kunne være en fare, eller en økning i vannstanden? Og alt dette før hun i det hele tatt kunne tenke på pasienten sin. Hun visste ingenting om ham. Han kunne ha andre medisinske tilstander som hun ikke visste noe om. En tilstand som ville gjøre det vanskeligere for henne å ta seg av ham. Og hvis han var fanget så langt nede, var det store spørsmålet … måtte hun gå ned dit?

Bilen hennes tok henne lett opp den bratte stigningen, jevnt og kyndig.

Hun så nysgjerrige øyne og ansikter. Så noen stoppe for å se henne passere, til og med en eller to som vurderte å gå tilbake samme vei som de hadde kommet for å se på dramaet som fikk alle disse sirenene til å høres, alle disse utrykningskjøretøyene til å passere forbi.

Solen var i det minste fremme. Det var ikke en grå, regnfull dag. De ville få dagslys og litt varme til å hjelpe seg.

Da hun ankom Finnegan’s Hole, parkerte hun og åpnet bagasjerommet for å hente utstyret sitt. Idet hun lukket bagasjerommet, ble hun oppmerksom på en brannsjef i hvit hjelm som nærmet seg henne. Hun kjente ham igjen. Det var farens venn, Paolo. Og da hun så ham komme gående mot seg i brannmannsklærne, minnet det henne så sterkt om hvordan faren og broren pleide å se ut, at sorgen slo henne nesten overende.

«Addy. Godt å se deg. Går det bra med deg?»

Hun nikket kjapt til ham, uten helt å stole på at hun kunne snakke ennå. Det hadde gått over et år, men det føltes fortsatt så sårt. Heldigvis virket det som om Paolo forstod henne, og han gikk rett på sak.

«Vi har sju totalt, fanget i en tunnelkollaps, og vi har kommunikasjon. Seks av dem har det bra. Mindre skader, kutt, skrubbsår, noen blåmerker. Men én er fanget under ruinene. De forsøkte å løfte vekk de steinene de kunne, men de måtte stoppe på grunn av fare for ytterligere kollaps, og tilsynelatende er det en stor steinblokk som klemmer hans venstre ben. De sier at det ikke ser bra ut. Nesten knust. Huleredning er her og gjør seg klare, og vi har utstyr på vei inn for å sikre grottetaket.»

«Ok. Hvordan er forholdene der nede?»

«Blandet. Det er trangt, som du sikkert vet, men det er bare et lite tilsig av vann. Små drypp, ikke noe mer. Ingen gassutslipp, så jeg tror ikke vi trenger å bekymre oss for risikoen for at noe skal eksplodere eller ta fyr. Men de har panikk.»

«Det er som forventet. Hvem har du i teamet ditt som er flink med små rom?»

Sjefen smilte. «Du vet at de alle er gode.»

«Hva med Charlie?» Hun hadde jobbet med Charlie før.

«Syk. Men vi har Ryan Baker. Han er ny, men ekstremt flink med slike ting. Han pleide å være i hæren. Gjorde mye tunnelarbeid.»

«Da er han min mann. Få ham i sele og tau – han blir med meg inn, så snart jeg har gjort risikovurderingen.»

En ny fyr. Det var bra. Han ville ikke ha noen tilknytning til fortiden hennes.

Sjefen gjorde honnør og jogget av gårde for å snakke med teamet sitt.

En tunnelfyr. En militærfyr. Hørtes bra ut.

Addalyn gikk bort til fjellredningsmannen som koordinerte teamet sitt med brann- og redningstjenesten i forbindelse med grottestøttene som var på vei inn.

«Hvordan ser det ut?»

«Nesten alle støttene er på plass. Jeg setter bare opp belysningen for deg.»

«Hva kan du fortelle meg om dette stedet?»

«Det er omtrent som forventet. For det meste kalkstein. Noen større grotter når du kommer lenger ned. Fuktig.»

«Farer?»

«Det er noen skarpe steinformasjoner.»

«Jeg skal lede redningsaksjonen. En av brannmannskapene blir med meg inn.»

«Greit. Vi holder kontakten over radio. Du trenger en av disse.» Han rakte henne en håndradio som hun stakk inn i vesten mens han festet henne til et ledetau. «Hvor er den andre fyren din?»

«Her.»

Hun snudde seg for å gi ham et smil. Et nikk. For å presentere seg ved navn, særlig siden de skulle være tett på hverandre. Hun likte brannmenn. Hadde en forkjærlighet for dem. Både faren og broren hennes hadde vært brannmenn. Hun hadde til og med trodd at hun selv skulle bli det.

Men Ryan Baker var ikke en fyr man bare kastet et enkelt blikk på. Han var ikke typen man sa hei til og så fortsatte med det man holdt på med.

Han var … annerledes. Intens. Kjekk.

Tre faresoner som øyeblikkelig fikk hjertet hennes til å banke smertefullt i brystet i et varsel da de rike sjokoladeøynene hans boret seg inn i hennes.

«Ryan? Jeg heter Addalyn.»

Hun strakte ut hånden for å håndhilse på ham, og merket en skjelving i stemmen, akkurat som hun kjente en sterk følelse gå gjennom seg da han tok henne i hånden og slapp den, mens de mørke øynene hans så vidt møtte hennes.

«Hyggelig å treffe deg.» Han festet seg til ledetauet med sterke hender.

Fjellredningsmannen ga henne tommelen opp. «Lysene er på. Jeg har to av mine folk som vil møte deg ved grotte to. Tunnelkollapsen er rett foran dem.»

«Greit.»

«Bare følg ledetauet ned. Det vil være kameraer som du kan bruke når du nærmer deg tunnelåpningen. Gå inn med føttene først. Det er en liten grotte omtrent tre meter nede, der du kan bevege deg rundt og begynne å krype dypere inn.»

«Perfekt. Takk.»

Hun betraktet det lille hullet i jorden. Det så ikke ut som noe mennesker burde klatre ned i. Det var mørkt. Skyggelagt. Det ga henne frysninger, men hun visste at hun kunne takle det.

Hun tok et skritt fremover, men så kjente hun en hånd på armen.

«Jeg går først», foreslo Ryan.

Hun så på ham og nikket kort. Hjertet hennes banket så fort på grunn av klaustrofobien, ikke sant? Det hadde ingenting med ham å gjøre.

«Jeg skal vise deg hvor du skal legge hendene dine.»

Hun nikket. «Takk.»

Han gikk inn med føttene først, slik han hadde fått beskjed om. Finnegan’s Hole slukte ham lett, og han nølte ikke med å begi seg inn i mørket. Hun så ham forsvinne.

Folk spøkte ofte med at de ønsket at jorden skulle sluke dem, men de ville ikke sagt det hvis de virkelig visste hvordan det føltes, tenkte hun og fulgte etter ham ned, mens øynene hennes brukte et øyeblikk på å venne seg til mørket.

Hendene hennes berørte stein. Støvlene hennes fant feste på avsatser og knauser, og kroppen hennes skrapte langs tunnelsidene der det ble trangt.

Lyder begynte å bære mot henne gjennom tunnelene og hulene. Stemmer. Dryppende vann. Ekkoet av alt.

De gikk ned i hulen, og Ryan strakte ut hendene for å hjelpe henne ned på gulvet. Det var en anstendig størrelse. Omtrent like stort som badet hennes hjemme. Høyt nok til at hun kunne stå oppreist. Foran dem var det et lite rom, opplyst med lamper.

Må jeg gå inn dit?

«Det burde ikke være langt igjen. Husk at fjellredningsfolkene allerede er i neste hule.»

Addalyn nikket. Munnen hennes var blitt utrolig tørr, men resten av henne svettet, og hjertet hamret i brystet hennes. Alt hun kjente, var en følelse av press rundt seg. Trykket som kunne være på steinveggene. Gulvet. Taket. Og hvis hun krøp inn i det rommet …

«Addalyn?»

Hun så på Ryan.

«Du kan gå tilbake hvis du vil.»

Fristelsen var enorm. Det ville være så lett, ikke sant? Å bare begynne å klatre tilbake i den andre retningen. Mot overflaten. Mot solskinnet og lyset og den friske luften. Til friheten.

Men det var en mann i trøbbel mann som trengte hennes medisinske ekspertise. Hun kunne ikke gå fra ham.

«Nei.»

Han nikket, et lite smil spilte rundt den vakre munnen hans, og det smilet var nok.

Hun tenkte på faren sin. Broren hennes. Hun skulle ikke dø slik de hadde gjort. «La oss gjøre dette.»

Ryan smilte. «Greit.»

Han gikk ned på alle fire og begynte å krype inn i tunnelen. Idet føttene hans forsvant inn i skyggene, trakk hun pusten dypt og fulgte etter ham, mens hun forsøkte å ignorere alt hun kjente som boret seg inn i det myke kjøttet på magen, eller hvordan hjelmen hennes slo mot fjellet over hodet hennes. Klærne hennes var våte og skitne, og sekken som ble dratt etter henne, måtte være i en forferdelig tilstand.

De krøp i noe som virket som en evighet, mot lysene og lydene lenger fremme, og plutselig, foran henne, kom Ryan seg på beina og snudde seg for å hjelpe henne opp. Hånden hans strakte seg etter henne. Hun ignorerte hvordan det føltes å ta den. Så var de i den andre grotten sammen med to fra fjellredningsteamet.

Ryan presenterte seg.

Mennene gjorde det samme. «Og herren her nede er John. John Faraday.»

John lå på ryggen på gulvet i grotten, med venstrebeinet klemt fast under en stor stein og noen steinsprut. Rundt ham satt de andre grottevandrerne, to menn og en kvinne. De så alle slitne og skitne ut, gjørmete og redde. John var blek, men ved bevissthet. Han løftet en hånd til hilsen.

«Vi ville ikke forlate ham», sa kvinnen.

«La oss se hvordan vi kan gjøre dette. Ryan? Kan du sjekke disse folkene mens jeg ser på John?» sa Addalyn.

«Ja visst.»

Hun knelte ved siden av John, tok hånden hans og klemte den. «Hvordan går det med deg?»

«Jeg har hatt bedre dager.»

«Det vedder jeg på. På en skala fra én til forferdelig, vil du fortelle meg hvor vondt det gjør?»

«Overraskende nok ikke mye.»

Det var nok adrenalinet som holdt ham nummen.

«Jeg skal uansett gi deg noe smertestillende, bare i tilfelle.»

Det hjalp henne å fokusere på pasienten. Det hindret henne i å være oppmerksom på alt det som var rundt henne, som presset seg på.

«Dette burde hjelpe.»

Hun ga ham en sprøyte med smertestillende, og koblet deretter til en pose med intravenøs væske.

Ryan knelte ved siden av henne. «Bare kutt og blåmerker på de andre. De gikk glipp av det verste fordi John her dyttet dem unna.»

«En helt, hva?»

Han nikket. «Enig. Hva vet vi om de tre som er fanget bak ruinene?»

En av fjellredningsfolkene tok ordet. «De har det bra. Det er bare John som er hardt skadet.»

«Ok.» Addalyn reiste seg og strakte på beina. «Jeg vet at de vil bli og hjelpe John, men vi må få dem opp. På den måten kan vi jobbe bedre med å få John ut og åpne opp tunnelen for de andre også. Dessuten …» stemmen hennes ble lav, « … er jeg ikke sikker på at de vil se hva som kommer etterpå.»

Fjellredningsfolkene nikket. «Vi skal få dem ut.»

Addy knelte ned til John igjen, og blikket hennes fulgte med på hvordan han lå, med beinet under steinen og foten stikkende ut på den andre siden. «Kan du vrikke med tærne for meg?»

«Jeg skal prøve.» John konsentrerte seg og så håpefullt opp på henne. «Har foten min beveget seg?»

«Nei, dessverre.» Dystert strakte hun seg forbi ham og klemte seg forbi kampesteinen. «Kan du kjenne at jeg tar på deg?» Hun strøk over ankelen hans.

«Nei.»

Steinblokken var massiv. Beinet hans måtte ha blitt knust under den, og det ville ikke være mulig å redde det.

Hun løsnet støvelen hans og prøvde å kjenne etter en puls i foten, men ingenting lot seg registrere, og foten var kald. Hun satte seg tilbake på hoftene.

Addy ga ham et medfølende smil, og snudde seg så mot Ryan. «Er det noen sjanse for at denne steinblokken kan løftes raskt?»

Ryan trakk på skuldrene. «Jeg skulle gjerne sagt at det kunne gjøres raskt, men under disse forholdene kan det ta tid å manøvrere den gjennom krypkjelleren før vi kan komme i gang.»

«Dere trenger ikke hviske. Bare si det rett ut», sa John.

Addalyn knelte ved siden av ham igjen. «Beinet ditt er ikke bra, John. Det har en alvorlig klemskade med mye avrevet bløtvev og høy grad av forurensning. Foten din har ingen puls, og den er også kald og beveger seg ikke. Blodtrykket ditt er lavt, og du er på feil side av femti.»

Pasienten hennes svelget. «Ikke noe av det høres bra ut.»

«Det er det ikke. Jeg beklager.»

Hun fulgte nøye med på ansiktet hans, for hun hadde unngått å si ordet amputasjon, men visste at det var underforstått. Ingen leger likte å fortelle en pasient dårlige nyheter. Men det var noe hun hadde herdet seg til.  Hun kunne ikke tillate tvil og bebreidelser noen plass i tankene sine om dagen. Hun hadde allerede nok å stri med. Så hun stålsatte seg.

John så på Ryan, så tilbake til Addy. «Har du sett mange av disse før?»

«Ja.» Han trengte ikke detaljer. Han trengte bare å vite at dette ikke var første gang. «Alle kommer til å gjøre sitt beste for deg, John, ok?»

Han nikket.

Akkurat da ankom flere fra Ryans brannmannskap, denne gangen med en lege på slep. Addalyn informerte doktor Barrow om situasjonen, som bekreftet at et inngrep var nødvendig, og gjorde et raskt arbeid med å fjerne John fra hans venstre ben, bandasjere ham og stabilisere ham slik at han kunne fraktes opp til overflaten igjen.

Dr. Barrow gikk først, deretter tok Ryan den fremre delen av Johns båre, mens mannskapskameraten Tom tok den bakre. Addalyn fulgte etter dem, holdt øye med overvåkningsutstyret og håpet at John ikke valgte å få en ny medisinsk krise mens han satt fast i en liten tunnel. Heldigvis holdt han seg stabil hele veien, og de kom alle opp til overflaten, møkkete, gjørmete og lettet, før de overlot John til en ambulanse som skulle kjøre ham til sykehuset.

Addalyn snudde seg og så Ryan på vei tilbake til Finnegan’s Hole. «Hvor skal du?»

«Det er fortsatt folk der nede.»

«Jeg vet det, men det er vel noen andres tur til å gå ned?»

«Det er ikke slik dette fungerer.» Han smilte og forsvant ned i jorden for andre gang.

Addy ringte til kontrollsentralen og informerte dem om situasjonen. «En pasient har blitt medisinsk evakuert, men det er fortsatt tre som er fanget bak kollapsen. Jeg har fått beskjed om at de ikke har alvorlige skader, men siden dette fortsatt er en multioperativ jobb, vil jeg gjerne bli på stedet og hjelpe til.»

«Takk, tre, én, fire. Mottatt. Hold deg trygg.»

«Det skal jeg. Over og ut.»

Det tok tre timer å grave ut tunnelen på en trygg måte og frigjøre resten av hulejegerne, som var svært lettet over å se noen vennlige, hjelpsomme ansikter på den andre siden av rasmassene.

Kuttene og blåmerkene var som forventet. Ryan fulgte etter de andre ut gjennom tunnelene og ut i den friske luften, der himmelen var blå og luften varm og velkommen.

Han var glad for å se at Addalyn fortsatt var der og ventet på at han skulle komme ut. Det hadde ikke vært nødvendig for henne å bli. Hovedpasienten, John, hadde tross alt blitt evakuert mange timer tidligere, og de andre pasientene hadde bare lettere skader som ikke engang ville kreve et sykehusbesøk. Og det var andre ambulansearbeidere her.

Hun kunne ha dratt.

Men det hadde hun ikke.

Og han måtte innrømme at det føltes ganske godt å se noen se så lettet ut da han kom ut i god behold.

Han kjente knapt Addy. Han hadde møtt henne først i dag. Men de hadde vært gjennom noe farlig sammen, og det bandt folk sammen på en måte som ingen andre kunne forstå, så han visste at han ville se frem til å jobbe sammen med henne i fremtiden.

Finnegan’s Hole ville nå være stengt for publikum inntil det ble bekreftet at tunnelene og grottene var stabile og trygge.

Ryan sjekket inn hos sjefen sin, og gikk deretter bort til Addy for å takke henne før han gikk.

«Takk for at du ble.»

Hun snudde seg og smilte til ham. Et vakkert smil.

«Det er jobben min.»

«Ja, det er det, men jeg setter pris på at du fortsatt er her nå som vi har fått alle ut.»

«Jeg har en greie med å holde øye med brannmenn.»

«Å?» Han hevet det ene øyenbrynet.

Hun smilte til ham. «Lang historie.»

«De beste er det. Jeg har nettopp snakket med sjefen, og vi skal alle sammen til Castle and Crow for en kveld med avslapping, godt øl og en quiz. Du og teamet ditt er velkomne til å bli med oss.»

Han trodde hun ville si nei. Han trodde hun ville si at hun skulle tenke på det. Eller at hun ville prøve å få det til. Men det var ikke som om han ba henne ut på en date. Dette var en gruppegreie. Det hadde vært en lang dag. Alt han ønsket seg var en dusj, litt mat og en tidlig kveld, men han visste også at en kveld ute med mannskapskameratene kunne virke styrkende. Å avstresse, ha det gøy og le var avgjørende for å takle de lange, harde arbeidsdagene. Og i kveld var en god kveld å gjøre det på. Datteren Carys var hos foreldrene hans for å overnatte.

Til hans overraskelse sa hun: «Høres flott ut! Jeg skal spørre de andre.»

«Perfekt. Vi ses senere, da.»

Hun nikket til ham og snudde seg for å gå tilbake til utrykningskjøretøyet sitt. Hun hadde fortsatt på seg klærne hun hadde hatt på seg da hun gikk ned med ham. Gjørmen hadde tørket opp.

«Hei, hør her …» Han hadde ikke visst at han skulle si noe mer før munnen åpnet seg og begynte å sprute ut lyder. Han tenkte raskt da hun snudde seg mot ham igjen med et spørrende uttrykk i ansiktet. «Du gjorde det bra der nede i dag. Jeg vet at du ikke akkurat likte å være på et så trangt sted.»

Hun smilte og nikket. «Det gjorde jeg ikke, men … takk.»

Han var ikke helt sikker på hvordan han skulle avslutte samtalen nå.

Hvorfor spiller det noen rolle? Hva er det med deg? Bare gå din vei, Ryan.

Hvorfor hadde han plutselig blitt målløs? Det var lenge siden sist han hadde vært målløs. Nøyaktig når?

Han rynket pannen, og da minnet kom, fikk han dårlig samvittighet.

Han hadde vært helt målløs da han hadde sett bruden sin, Angharad, komme gående ned midtgangen mot ham. Hun hadde sett så vakker ut i sin fantastiske, hvite kjole, med buketten av sommerblomster foran seg mens hun gikk, og bare det å se henne hadde fått alle hans normale kroppsfunksjoner til å slutte å fungere.

Addy lignet ikke på Angharad. Hun var gjørmete og rufsete, og håret hadde løse lokker rundt det slitne ansiktet hennes, men det var noe ved henne … noe som appellerte til ham. Hva var det?

Det spiller ingen rolle. Hun er bare en kollega. Jeg ser henne nok ikke igjen på en stund etter i kveld.

«Vi ses i kveld, da?»

Et nytt nikk. Et nytt smil. Øynene hennes var fantastiske.

«Det kan du stole på.»

«Flott. Jeg skal … øh …» Han pekte i retning brannbilen. Han så moroa i blikket hennes og lo av seg selv mens han gikk sin vei.

*

Addy dyttet opp dørene til Castle and Crow. Det var en av Derbyshires minste puber, som lå i noe som tidligere hadde vært portbygningen til et slott som nå lå i ruiner. Hun hadde vært så glad for å få invitasjonen – hva som helst for å slippe å være i det tomme og nå tause huset.

Hun likte ikke stillheten. Den føltes tykk og tung. Den fikk huset til å virke … livløst. Hun savnet faren sin. Hun savnet Ricky. De tomme plassene der de pleide å sitte, føltes grusomt vanskelige. Pappa ved vinduet i lenestolen han hadde elsket så høyt. Ricky utstrakt på sofaen.

Borte.

Tatt fra henne så raskt.

De hadde vært hele hennes verden, hennes trygghet, hennes myke sted å falle etter alt det forferdelige med Nathan, og akkurat da hun hadde begynt å skinne igjen … akkurat da hun hadde begynt å smile og le igjen … hadde livet rykket dem begge bort.

Hun ble møtt av musikk da hun dyttet inn dørene, og deretter smilte og jublet noen av ambulanse- og brannmannskapene da de insisterte på at hun skulle slå seg ned ved bordet deres. Hun pekte mot baren før hun gikk tilbake til dem, bevæpnet med en gin og tonic.

Chrissie og Jools hadde en ledig plass ved siden av seg, så hun satte seg der. «Hei, folkens.»

Chrissie var ambulansearbeider, og Jools var akuttassistent. På bordet ved siden av dem satt noen av brannmannskapene. Paolo, Brewster, Tom og – hjertet hennes banket raskere – Ryan.

Hun hevet glasset for dem alle. «Så, hva skal vi gjøre?»

«Pubquiz», sa Chrissie. «Ambulanse mot brannvesen mot alle andre, antar jeg.»

«Flott.» Addy tok en slurk av drinken sin. «Jeg har alltid visst at all den triviaen pappa pleide å gi meg, ville komme til nytte en dag.»

Det hadde vært hennes fars greie. Hver dag under middagen presenterte han et morsomt faktum for henne og Ricky. Selv da hun flyttet tilbake til dem etter bruddet med Nathan. Noen ganger var det morsomt, andre ganger spennende, men det satte alltid i gang en samtale, og middagen hadde raskt blitt hennes favorittstund på dagen.

Nå for tiden var middagen et ferdigmåltid som ble varmet i mikrobølgeovnen og spist i stillhet foran TV-en. Addy gjorde sitt beste for å se på et quizprogram mens hun spiste, men det tok aldri helt bort det faktum at hun spiste alene, og at de to setene som vanligvis var fylt med to sterke, solide menn, faktisk var tomme.

Paolo nikket. «Ja, Vic visste en ting eller to. Hvor fikk han faktaene sine fra, Addy? Toalettpapir?» Han lo og tok en slurk av ølen sin, mens han løftet glasset i en hilsen til de døde og fortapte.

Hun smilte. «Jeg vet ikke. Han har hentet dem et sted.»

«Victor Snow?» spurte Ryan.

Addy nikket.

«Jeg har sett bildet av ham på brannstasjonen. Rickys også. Jeg visste ikke at dere var i slekt. Jeg kondolerer.»

«Takk.»

Det var en underlig stemning rundt bordet, og ingen visste helt hva de skulle si for å skifte tema, eller om det i det hele tatt var riktig å skifte tema. De visste alle hva som hadde skjedd. Alle visste hva hun hadde gått gjennom. Kanskje med unntak av Ryan.

Bak dem, i baren, slo en av bartenderne på en mikrofon og varslet dem om at quizen ville begynne om ti minutter, og at noen snart ville komme rundt med papir og penner.

«Velkommen, alle sammen, til Castle and Crow quizkveld! Vi har noen fantastiske premier til vinnerne og de som kommer på andreplass. Det laget som kommer på andreplass, vinner seks flasker vin, donert av Tutbury Vineyard, samt billetter til en vinsmakingskveld. Men til vinnerne – trommevirvel, takk …»

Alle gjestene begynte å tromme lavt på bordene sine, og trommingen bygget seg opp til et crescendo og stoppet først da Natalie, pubverten, som hadde mikrofonen, rakte opp hendene og lo.

«Til vinnerlaget vårt er det en premie som er donert av den lokale dyrehagen. Fribilletter for seks personer sammen med en dyrepasseropplevelse og et måltid, inkludert drikke, på restauranten deres på stedet, Reservatet!»

Addys venninne Chrissie lente seg frem. «En dyrehage? Nei, takk. Jeg får kløe bare jeg tenker på pels.»

Addy smilte.

«Så gjør dere klare med penner og blyanter!»

Addalyn grep pennen sin og så tilfeldigvis opp på brannmannskapets bord. Blikket hennes møtte Ryans, og hun smilte til ham før hun så bort. Hun skulle gjerne ha sittet ved bordet deres. Brannmannskapet hadde lenge vært en del av familien hennes på grunn av faren og Ricky. Og Ryan virket hyggelig. Farlig hyggelig. Men han var brannmann, så det gjorde ham utilgjengelig.

«Første spørsmål! Hva regnes som den farligste fuglen i verden?»

Den farligste fuglen …? tenkte Addy.

Chrissie lente seg frem og hvisket: «Tror du det er en rovfugl?»

Addy trodde ikke det. Det var kanskje det åpenbare valget, men hun følte seg sikker på at hun visste det riktige svaret. Hun klarte bare ikke å tenke på det.

Jools la til: «En emu? De kan skade deg hvis de sparker deg.»

Og så kom svaret som et lyn fra klar himmel. «Det er kasuaren», hvisket Addy.

«Hva for noe?» Chrissie rynket pannen.

«Bor i Australia. Klør som dolker. Stol på meg, det er kasuaren.»

«Ok, men hvis du tar feil, skylder du meg et glass vin.»

Addy visste at hun ikke tok feil. Hun husket at faren hadde fortalt henne det. En av dagens morsomme fakta. De hadde diskutert fugler som ikke kunne fly, og de eneste hun og Ricky hadde kommet på, hadde vært pingviner og kiwier. Kasuaren var tydeligvis større og sterkere og uendelig mye farligere for mennesker.

«Spørsmål to … Hvilken planet har en rosa himmel?»

Addy så tomt på Jools og Chrissie.

«Mars er den røde planeten», sa Jools. «Det kan være det.»

«Vi har ikke noe annet svar. La oss skrive det ned.»

De fortsatte gjennom spørsmålene, og i pausen tok de en pause for å la folk gå på toalettet og bestille mer drikke. Addy ventet i baren da Ryan kom ved siden av henne.

«Hei», sa han.

«Hei, du. Hvordan går det med laget ditt?»

«Ikke dårlig, tror jeg. Vi kan ha en sjanse til å vinne.»

«Selvsikker! Jeg liker det.»

Han lo. «Det er enten selvtillit eller arroganse. Velg selv.»

«Jeg synes du virker som en hyggelig fyr, så jeg sier selvtillit for å være snill.»

«Hvordan går det med teamet ditt?»

«Bra. Men Chrissie må gå om ti minutter, så jeg tror det blir bare meg og Jools i andre omgang.»

«Ah. Venners lunefullhet. Hvem skulle trodd at løftet om en dag i dyrehagen ikke ville være nok til å holde folk på plass?»

Hun lo. «En dag i dyrehagen høres fantastisk ut for meg. Jeg elsker dyr.»

«Jeg også.»

Han snudde seg og smilte til henne. Et oppriktig varmt smil. Øynene hans lyste av lykke, og hun kjente det igjen. Det slaget i magen … den dragningen i hans retning. Det forstyrret henne, så hun distraherte seg selv ved å prøve å få bartenderens oppmerksomhet for å be om en ekstra pakke chips.

«Lykke til i andre omgang.»

Hun tok drinkene til Jools og henne, klemte de sprø pakningshjørnene mellom tennene og gikk tilbake til bordet sitt, mens hjertet fortsatt banket etter å ha vært i Ryans nærvær.

Han var lett å være sammen med. Lett å snakke med. Han gjorde henne nervøs, ja, men det var en god nervøsitet. En spennende nervøsitet. Det var noe hun måtte ha kontroll over, men hun visste at hun ikke kunne unngå ham. De jobbet med beredskap – de ville høyst sannsynlig møtes mange ganger nå som han var i Blue Watch.

«Er alle klare? Ok … Spørsmål nummer seksten … Hvilken gjenstand vil en hannpingvin gi en hunnpingvin for å prøve å gjøre imponere henne?»

Det ble humret og hvisket noen svar. Et av lagene ropte ut et frekt svar, til et kor av fnising, men Addy smilte bare og skrev ned svaret – en rullestein.

«Hvor lenge er elefanter drektige?»

Spørsmålene ble mer og mer intense, og da quizen var ferdig, ble svararkene samlet inn for retting.

Jools grep jakken sin og reiste seg. «Vel, jeg må gå.»

Addy så overrasket opp på henne. «Men vi har ikke fått resultatene ennå! Du kan ikke la meg være her alene.»

«Du har de fantastiske mennene og kvinnene i Blue Watch å sitte sammen med.»

«De er fienden!» sa hun og lo.

«De elsker deg. De er familien din. Sett deg ved siden av Ryan. Det er plass der. Ryan? Du har vel ikke noe imot at Addy sitter ved siden av deg?»

Han så på henne. Smilte til henne. «Selvsagt ikke.»

Det smilet var alt. Det trakk henne inn til angsten hennes satte opp en mur.

«Men hva om vi vinner?» spurte hun Jools. «Jeg tror vi har en god sjanse.»

«Så drar du til dyrehagen og spiser på Reservatet! Dyreparker er ikke min greie. De gjør meg alltid trist. Men hvis vi kommer på andreplass, vil jeg gjerne ha en av de vinflaskene.»

Og med det slengte Jools vesken over skulderen, slapp et kyss på kinnet til Addy og spankulerte ut gjennom døren.

Forbløffet snudde Addy seg og så på Blue Watch, som gjorde velkomstbevegelser med armene og inviterte henne til å sitte sammen med dem. Nervøst tok hun med seg drinken sin bort til bordet deres og satte seg på plassen ved siden av Ryan.

«Takk.»

«Du er en av oss. Et æresmedlem av brannmannskapet.»

Addy rødmet, selv om han hadde rett. Hun følte fortsatt at disse folkene var familien hennes. Paolo, sjefen, hadde jobbet sammen med faren hennes i lang tid. Han hadde tjenestegjort sammen med ham og var nå nesten pensjonert. Han hadde også vært sjef for Ricky. De hadde alle vært nære venner. Hun glemte ikke å stikke innom stasjonen for å si hei, hvis hun gikk forbi.

Nervøst kastet hun et blikk på Ryan, og oppdaget at han så på henne. «Hvor lenge har du vært brannmann?» spurte hun, for hun visste at hun måtte si noe, og det var det eneste spørsmålet som poppet opp i hodet hennes.

«Omtrent fire år.»

«Men du var i hæren før – stemmer det?» spurte hun og husket hva Paolo hadde fortalt henne i Finnegan’s Hole.

«Ja, det var jeg.»

«Hva fikk deg til å forlate hæren, om jeg får spørre?»

«Jeg var gift, og kona mi likte det ikke. Hun sa hun følte seg isolert. Som om hun var en enslig kvinne. Hun ville ikke føle seg som en aleneforelder da hun fikk vite at hun ventet barn.»

«Å, har du et barn?»

Hun kunne nesten føle at hun slappet av. Hvis han var gift og hadde barn, trengte hun ikke å bekymre seg for om han var tiltrukket av henne eller ikke.

Han smilte. «Carys. Hun er fem år.» Han stakk hånden ned i baklommen, tok frem telefonen og viste henne et bilde.

Den lille jenta var et speilbilde av sin far. Samme mørke hår, samme sjokoladeøyne. Et bredt smil. «Hun er vakker.»

«Jeg synes det, men jeg er forutinntatt.»

«Ser kona di etter henne i kveld?»

Øynene hans ble litt mørkere. «Nei, hun er hos besteforeldrene sine for å overnatte.»

«Å. Kona di ville ikke bli med i kveld?»

Han ristet på hodet og smilte bistert. «Jeg er ikke lenger gift med Angharad.»

Singel?

«Å?» Hun følte seg nervøs igjen. «Det var leit å høre.»

«Hun … var ikke skapt for morsrollen. Hun trodde det var noe hun ville, men da Carys kom, innså hun at det var vanskeligere å være forelder enn det så ut til, og at det krevde store personlige oppofrelser som hun ikke var villig til å gjøre. Så hun dro.»

Addy stirret overrasket på ham. Hun kunne ikke forestille seg å forlate sitt eget barn. Å være mor var alt hun noensinne hadde ønsket seg. Noe hun hadde jaktet på med en enestående besluttsomhet på et tidspunkt i livet. Men naturen hadde gitt henne beskjed om at hun sannsynligvis aldri ville få oppfylt drømmen sin. Hun hadde ikke klart å bli gravid da hun hadde vært sammen med Nathan, og testene hadde ikke vist hvorfor. Den uforklarlige infertiliteten hadde vært en stor belastning for forholdet deres, og Nathan hadde søkt trøst i armene på en annen. En som kunne gi ham det barnet han ønsket seg, og Addy hadde blitt alene og fortvilet og måtte flytte tilbake til faren og broren.

«Jeg er lei for det. Hvor gammel var Carys da moren hennes …?» Hun ville ikke si dro.

«Omtrent seksten måneder.»

«Det må ha vært vanskelig …»

Hvordan kunne en kvinne forlate sitt barn? Hennes eget kjøtt og blod … skapt med mannen hun hadde elsket? Hun prøvde å forstå. Prøvde å forestille seg hva som kunne ha fått henne til å dra. Det kunne ha vært hva som helst, og hun var ikke i posisjon til å dømme.

«Det var det. Men jeg kom meg gjennom det, og Carys og jeg har det bra.»

«Spør hun om moren sin?»

«Noen ganger. Hun savner å ha en – det vet jeg. Jeg prøver å være alt hun trenger, men … det er ikke det samme.»

Addy ønsket å trøste ham. Kanskje legge hånden sin på hans som et tegn på medfølelse. Men hun var redd for å gjøre det. Livet hennes lå kanskje i hans hender denne ettermiddagen, men hun følte seg likevel ute av stand til å strekke ut hånden og fortelle ham at hun forsto smerten hans, og at hun var lei seg for at han opplevde den.

«Jeg er sikker på at hun klarer seg.»

De ble stoppet fra å snakke mer da Natalie slo på mikrofonen igjen, og den ga fra seg en høy lyd. Alle rykket til.

«Jøss! Beklager, alle sammen!» lo hun. «Resultatene er klare!»

Addy tok en slurk av drinken sin. Alle i teamet hennes var borte.

«Det var jevnt, mine damer og herrer, med bare ett poeng som skilte første- og andreplassen!»

Publikum jublet, og da støyen hadde lagt seg, grep Natalie mikrofonen og sa: «På tredjeplass, med 21 poeng, har vi Team Eclipse!»

Det ble nytt jubelbrøl og applaus.

«Og på andreplass, med tjuefem poeng, og som vinner av seks flasker vin med en vinsmaking på Tutbury Vineyard, har vi Team Blue Watch!»

Addy klappet hardt og smilte til dem alle.

«Og på førsteplass, med tjueseks poeng, og som vinner familiebilletten til dyrehagen, dyrepasseropplevelsen og middag og drikke på restaurant Reservatet, har vi Team 999!»

Addy gispet av glede og overraskelse da alle begynte å applaudere. Hun reiste seg kort og bukket, først hit og så dit, før Natalie kom bort og overrakte henne en konvolutt med premien hennes.

«Må innløses innen utgangen av denne måneden, er jeg redd», hvisket Natalie, før hun smilte og gikk bort, tilbake til baren.

«Godt gjort, Addy!» sa Paolo.

«Ja, godt gjort», sa de andre i kor, inkludert Ryan.

«Det var en laggreie», sa hun elskverdig og lurte på hva i all verden hun skulle med en familiebillett til dyrehagen når hun ikke hadde noen familie. Vel, hun hadde Blue Watch … Paolo hadde fire voksne barn, men de andre var enslige. Bortsett fra Ryan …

Hun holdt konvolutten frem mot ham. «Du bør få denne. Du og Carys.»

Ryan så overrasket på henne. «Men du vant.»

«Jeg har ingen familie å ta med i dyrehagen. Det har du.»

Han strakte seg etter konvolutten, men mens han holdt den, så han på henne. «På én betingelse.»

«Hva da?»

«Du blir med oss.»

